Hlina, Alojz, poslanec NR SR (2015-11-12):
Vážená pani predsedajúca, vážený pán minister, tak jak som povedal, poviem haleluja, konečne! Naozaj koľko ľudí muselo poslať koľko e-mailov, koľko ľudí muselo poslať koľko správ, koľko ľudí muselo vyrozprávať svoj príbeh, častokrát tragický, útrpný príbeh, aby to pohlo kamennými srdciami, neviem, či to dobre vyskloňujem, a prišlo sem niečo, čo pomôže. A na túto prestrelku, mne to pripomína, tak sa hovorí o amerických právnikoch, len ho pozdravíte, už ste mu dlžný. Viete, že naozaj, ja proste, mne to príde ako hľadanie niečoho ako na niečom. Ale poďme hovoriť o tých ľuďoch. Poďme hovoriť o tých ľuďoch, ktorí sa nevedia domôcť práv, kde každý na každého sa vyhovára a na konci je ten človek, ktorý keď si požičia 600 euro, tak si zničí život. A čistíme to, pomaly sa to čistí, no už si pripíšte koľko chcete bodov, mne to je jedno, tlačoviek si zvolajte, koľko chcete, mne to je jedno, ale vyzerá to, že sa to lepší. A ak sme, použijem slová kolegu Madeja, že v civilnom sme urobili, mohli sme urobiť viac a skôr, ale tak nastal čas, lebo ja som to tu včera hovoril, že tí ľudia už teraz vedia, ako vybabrú s tými zákonmi, ktoré sme včera schvaľovali, oni už dneska vedia, ako s nimi vybabrú. Tak poďme, poďme hryznúť do trestnej roviny toho celého problému. Celé ustanovenie úžery v Trestnom zákone je dubiózne, jak sa to povie, obsolentné, ja neviem, proste nikto nevie, to; viete, ja milujem policajtov, ktorí raz za rok vám pustia, tak sa zjaví tlačová správa, že pochytali nejakých úžerníkov v Chminianskej Novej Vsi, v Jarovniciach a neviem kde, hej? To je asi, aby sa odfajkol, že nejaká tá úžera existuje a že to ustanovenie má; čiže prosím vás, úžerníci nie sú len v rómskych osadách. Nie sú, žiaľ, nie sú. Mňa mrzí, že aj tam sú, lebo to paralyzuje celú tú societu, ale úžerníci, úžerníci sú aj tu a sú to ctihodní občania. A na tých sme nemali, alebo nemohli, lebo sme im nevedeli dokázať úmysel, nevedeli sme im dokázať to, že konali, to poskytovali pre ľudí v tiesni, no proste tie právne hračky, tie právne hračky a tie finty a ten spôsob, kde na konci nebolo nič. Viete, k nič sa nejako dopracujete, u nás ste sa dopracovali po dlhej dobe k tomu, že nič, že proste beztrestne tí ľudia tu chodili, beztrestne tu robili, čo robili, nikto za to nebol odsúdený. A tu ľudia sa tu hádzali pod vlak. A hádžu ešte, ja tých príbehov, ja vám to raz nafotím, dobre, ja to raz niekomu ukážem, že proste by ste neverili, čo sa komu v tejto krajine stalo kvôli tomu, že sa nič nerobilo. Táto zmena, o ktorej teraz rozprávame, čiastočne, zopakujem, procesne mi to nevadí ani trocha, či sa formulácie týka; obľúbený niekto povie, že právnik, ja zas poviem, že nie som právnik, ale aký-taký sedliacky rozum mám. A prosím vás, ak napíšete do textu, že poskytne plnenie bez povolenia, ja som videl nejaké doklady, kde sa hovorilo, že robiť činnosti, na ktoré nie je potrebné povolenie, čiže exaktne musíte uviesť, že na to nie je potrebné. A keď niekde uvádzate, že niečo urobíte bez povolenia, to znamená, že z textu vyplýva, že to, čo robíte, by ste na to povolenie mali mať. Hej, ale ja hovorím, ja som poľnohospodár, hej, ale mne to proste takto vychádza. Hej? Máte uvedené, že robíte činnosti bez povolenia, nie je potrebné povolenie a tu niekto poskytol bez povolenia, čiže je jasné, že ho mal mať, že proste. A teraz aké? Aké? Tak také, aké, o ktorom hovoríme, v tomto prípade, ja, viete, ja si tiež nemyslím, že v Trestnom zákone má byť napísané, že, ja neviem, už tie špecifikácie úplne detailné, hej, lebo tých povolení asi tiež môže byť rôznych, teraz my máme, teraz povolenie jedno máme, ktoré vydáva NBS-ka, ale čo keď príde nová smernica Európskej komisie a bude potrebné ešte jedno povolenie, ktoré vydá možno MS-ko, ministerstvo financií a tým pádom to už ustanovenie v tom Trestnom zákone už nebudeme otvárať, alebo ho zabudneme otvoriť pre istotu, hej, a potom bude znova dubiózne, či obsolentné, či jak sa to povie, viete, že; a znova sme tam, kde sme boli, lebo znova máme niečo, čo síce nás chráni, ale nechráni. Ja chcem mať niečo, čo chráni. Ja chcem vidieť, od 1. 1. ak toto bude platiť, ja chcem vidieť 1. 1. na Nový rok, mne to nevadí, sviatok nesviatok, ako keď niekto vlezie niekomu do bytu 1. 1. a bude mu ponúkať nejakú úžernícku pôžičku od Pohotovosti, tak chcem vidieť na Markíze, že jak ho kukláči vyvedú z toho bytu, ja to chcem vidieť, zatlieskam, lebo tam, tam ideme, naozaj, tam ideme, tam chcem, aby sme išli. Normálne ho vyvlečú v putách, normálne ho vyvlečú. A chcem upozorniť všetkých tých finančných sprostredkovateľov, všetkých tých ľudí, ktorí sa týmto živia, dávajte si veľký pozor! Dávajte si veľký pozor od Nového roku! Lebo aby ste sa aj vy nestali nieže obeťou, ale aby ste sa, lebo vy sa zúčastňujete toho systému, ja viem, že tí najväčší páni sedia v Bratislave, ja viem, že tí najväčší páni sedia v budove J&T, ja viem, že tí najväčší páni sú ctihodní občania a vy ste možno len nejakým pobehajom niekde v Kežmarku, chudáci, si zarábate ako živnostník sprostredkovaním, ale aj vy sa zúčastňujete potom na tomto systéme. A môže sa vám stať, ja nehovorím, že vám to prajem, ale môže sa vám stať, že vás tí policajti konečne chytia a budete obvinení z trestného činu úžery. To do životopisu neni zrovna dobrý zápis, čo? Čiže, vážení, buď potom povedzte, títo sprostredkovatelia, svojim pánom v kravatách a ctihodným občanom v budove J&T, že to odmietate robiť, že už odmietate robiť toto ľuďom, síce aj dostávate za to peniaze, ale prepáčte, ja nebudem robiť protiprávnu činnosť, alebo im povedzte, robte to tak, ako to máte. Robte to tak, ako to máte, aby som ja nebol vystavený tomu, že mňa môžu tí kukláči z toho bytu zobrať alebo z tej pobočky. A my sa k tomu raz dostaneme, ja raz tejto krajine, nie sme ďaleko, raz v tejto krajine vtrhnú kukláči do jednej pobočky, raz musia vtrhnúť, lebo tam už mali byť pred troma rokmi, dvoma rokmi, tam už mali, raz tam vtrhnú a zoberú všetko, čo tam je. Aj s tými ľuďmi. Ich vyvedú v putách, lebo to už dávno, raz, ja tomu verím, lebo raz to právo musí dobehnúť aj tých najctihodnejších zo ctihodných, z tých najväčších hviezd smotánkovských večierkov, raz ich dobehnú a týmto sa k tomu blížime, týmto sa k tomu blížime. Skončím. Naozaj chcem upozorniť, profylakčne teraz, preventívne, prosím vás, idú Vianoce, ja viem, že žije sa ťažko. Ľudia, ak môžete, nepožičiavajte si, prosím vás, nepožičiavajte si, vydržte, radšej menej do hrnca, ale nepožičiavajte si, aj keď to láka. Keď už si musíte požičať, tak si požičajte v banke, nech je to čím väčšie, tým lepšie, čím väčšie, tým lepšie, fakt, z pohľadu ako bankového, nepožičiavajte si v nebankovke, nepožičiavajte si v nebankovke! A tí ľudia, ktorí ponúkate to šťastie tým dôchodcom a tým častokrát slabým odkázaným ľuďom, ktorým ponúkate to šťastie v podobe úveru alebo pôžičky od úžerníckych nebankoviek, apelujem na vás, nerobte to, nerobte to! Ak sa spoliehate na to, že dva mesiace ešte beztrestne, tak od 1. 1., verím, že to prejde zajtra hlasovaním, že to prejde, sa vystavujete trestnému konaniu. Budete obžalovaní, obžalovaní, vyvedú vás v putách, pôjdete do CPZ-etky, zavrú vás, až budete čierni! Ja by som toto už chcel, tých najctihodnejších, na to by som sa chcel ešte pozrieť, keď tých ctihodných už budú vyvliekať z tej budovy J&T. Keď ich budú vyvliekať z tej budovy, na to sa chcem ísť pozrieť, lebo k tomu sa raz možno dopracujeme. Lebo to, čo oni robia, to konečne niekto dal, našiel tú odvahu v sebe a napísal do toho, toto je ono. Už to je tam a som zvedavý, od 1. 1. čo sa bude diať, naozaj som zvedavý, čo sa bude diať. Teším sa, nerád chválim, ale keď treba, tak pochválim. Musím v tejto chvíli pochváliť aj možno aj vnútornú odvahu niektorých ľudí tuná zo SMER-u, že to proste takýmto spôsobom nejako naformulovali, predniesli aj za cenu toho, že múdrych tu bude dosť. Koľko je tu múdrych v tejto krajine, prosím vás! O výsledku hovorme. Múdrych je tu toľko, múdri nech si potom večer sadnú a nech mudrujú. Ale my chceme mať, na konci dňa chceme mať možnosť, ako 1. 1. keď nejaký úžerník bude dávať úver nejakému biednemu dôchodcovi, ako môžu prísť policajti a zavrú ho, normálne ho zavrú. Toto je jeden ten spôsob. Ja nemám krv v očiach, ja nemám krv v očiach. Ja len chcem a verím, že aj tu sa zhodneme, chcem, aby to tým ľuďom nerobili. Aby to tým nerobili a keď si nedajú poradiť cez civilné kódexy, cez civilné právo, cez obmedzovanie toho, tak správne povedal kolega Madej, poďme do trestného kódexu. Komu česť, tomu česť, ja zajtra zahlasujem, teda ešte, poviem pravdu, neviem, aké bude stanovisko klubu nášho KDH, ale verím pevne, že si ho povieme a že pôjdeme spoločne a zahlasujeme za návrh, ktorý pomôže našim ľuďom, pomôže spotrebiteľom, aby im nerobili to, čo im robili, tie tragédie, tie obrovské tragédie, ktoré ešte sa len dozvieme, že čo sa v tejto krajine dialo. Ďakujem pekne.